HU Az Európai Unió Hivatalos Lapja C 385/2

Tizenhetedik jelentés a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia végrehajtásában elért eredményekről – (2014/I.)

(2014/C 385/02)

I. BEVEZETÉS

A kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia végrehajtásában elért eredményekről szóló tizenhetedik jelentés a 2014 első félévét (2014. január 1–2014. június 30.) érintő uniós tevékenységekre terjed ki. A jelentést az EKSZ tömegpusztító fegyverekkel, hagyományos fegyverekkel és űrügyekkel foglalkozó részlege készítette, együttműködve az EKSZ és az Európai Bizottság egyéb érintett szolgálataival. A jelentéstételi időszak során az Unió valamennyi multilaterális fórumon, valamint a vonatkozó nemzetközi eszközök – így például a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program és a tiltott kézi- és könnyűfegyverek (SALW) kellő időben történő és megbízható azonosítását és nyomon követését lehetővé tevő nemzetközi egyezmény – keretében harmadik országokkal folytatott politikai párbeszéde során folyamatos hangsúlyt helyezett a kézi- és könnyűfegyverekkel, valamint az azokhoz szükséges lőszerekkel kapcsolatos kérdésekre. A Fegyverkereskedelmi Szerződés 2013-as elfogadása a várakozások szerint ki fogja egészíteni és meg fogja erősíteni az olyan ENSZ-eszközök alapján zajló munkát, mint például a cselekvési program és a lőfegyverekről szóló jegyzőkönyv. A kézi- és könnyűfegyvereknek a Fegyverkereskedelmi Szerződés hatályába történő bevonása jogilag kötelező erejű kötelezettségeket hoz létre, és új előírásokat vezet be a kézi- és könnyűfegyverek jogszerű átadásának a szabályozását illetően, ami tovább csökkenti annak kockázatát, hogy e fegyvereket eltérítik a feketepiacok felé. Ezen időszak alatt az EU folytatta továbbá a kézi- és könnyűfegyverek, valamint az azokhoz szükséges lőszerek tiltott kereskedelme és túlzott mértékű felhalmozása elleni küzdelemre, illetve a tiltott kereskedelem és a túlzott mértékű felhalmozás megelőzésére irányuló különféle projektjeinek a végrehajtását.

II. A KÉZI- ÉS KÖNNYŰFEGYVEREKRE (SALW) VONATKOZÓ EU-STRATÉGIÁBAN SZEREPLŐ CSELEKVÉSI TERV VÉGREHAJTÁSA

II.1. Hatékony többoldalúság a kézi- és könnyűfegyverek, valamint az azokhoz szükséges lőszerek kínálata és destabilizáló terjesztése elleni globális, regionális és nemzeti mechanizmusok kidolgozása érdekében

a) A kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló 2001-es ENSZ cselekvési program végrehajtása

Az EU aktív szerepet vállalt az ENSZ-tagállamoknak a kézi- és könnyűfegyverekről szóló cselekvési program végrehajtását áttekintő ötödik kétévenkénti ülésén, amelyre 2014. június 16–20-án New Yorkban került sor. Az ötödik kétévenkénti ülés előkészítése során az EU benyújtott egy munkadokumentumot (1) arról, hogy véleménye szerint az ülésen mely kérdésekre kellene összpontosítani, és tevékenyen részt vett valamennyi informális egyeztetésen.

Az ötödik kétévenkénti ülés záródokumentumában szerepelnek fontos uniós prioritások, ennek megfelelően abban határozott hangsúlyt kap például a fizikai biztonság és a készletkezelés kérdésköre (beleértve az e téren meglévő nemzetközi normákra és iránymutatásokra való hivatkozást is); a tiltott fegyverek konfliktushelyzetekben és konfliktus utáni helyzetekben való nyomon követése; az ENSZ-főtitkár arról szóló eredeti jelentésére való hivatkozások, hogy a kézifegyverek jelölésére, nyilvántartására és nyomon követésére milyen hatást gyakorolnak az e fegyverek gyártása és technológiája terén megfigyelhető technológiai trendek; az az ajánlás, hogy a kormányzati szakértők a 2015. évi nyitott ülésen mélyrehatóbban foglalkozzanak az utóbbi kérdéssel; valamint annak elismerése, hogy a tiltott kézi- és könnyűfegyverek katasztrofális következményekkel járnak a polgári lakosságra, és azon belül is elsősorban a nőkre és a gyermekekre nézve. Sajnálatos módon más fontos kérdések viszont kimaradtak a záródokumentumból, mint például a Fegyverkereskedelmi Szerződésre és a 2117 (2013) ENSZ BT-határozatra való hivatkozások, valamint a lőszerek kifejezett említése.

Az ötödik kétévenkénti ülés során az EU a tárgyalási folyamatban való aktív részvételével tűnt ki: négy hivatalos nyilatkozatot tett a plenáris üléseken, valamint hozzájárult a kísérő rendezvényekhez is, beleértve az EU által finanszírozott iTrace-projekt (lásd alább) nemzetközi elindítását.

A Tanács – annak érdekében, hogy kiegészítse a kézi- és könnyűfegyverek konfliktusövezetekben és a konfliktus utáni övezetekben való következetesebb nyomon követésének az ösztönzése tekintetében az ENSZ keretében kifejtett uniós politikai erőfeszítéseket – 2013. november 25-én elfogadta a 2013/698/KKBP határozatot (2), amellyel a tiltott kereskedelem kockázatának csökkentése érdekében létrehozott egy hozzáférhető és felhasználóbarát globális jelentési rendszert („iTrace”) a tiltott kézi- és könnyűfegyverekre, más tiltott hagyományos fegyverekre és mindezek lőszereire vonatkozóan. E rendszer célja, hogy nyomon kövesse a tiltott kézi- és könnyűfegyvereket, más hagyományos fegyvereket és mindezek lőszereit, konkrét fegyvertípusokra, szállítókra, átadókra és illegális átvevőkre szűkítve azokat. Mivel az iTrace a konfliktus sújtotta régiókra összpontosít, valamint magába foglalja a kézi- és könnyűfegyverek, más hagyományos fegyverek és mindezek lőszerei átadására vonatkozó, már meglévő, szakpolitikai vonatkozású dokumentumokból és a helyszíni kutatásokból származó információkat, az első olyan globális mechanizmus lehet, amely alkalmas a fegyverkereskedelem szisztematikus nyomon követésére. Az iTrace-nek ezen túlmenően az is a célja, hogy elősegítse a Fegyverkereskedelmi Szerződés végrehajtásának nyomon követését, átfogó információkkal támogassa a szerződés végrehajtásának felülvizsgálatát, és erősítse a nemzeti kormányok kapacitását a fegyverkiviteli engedélyekkel kapcsolatos határozataik hatásának előrejelzésére.

Az említett tanácsi határozat végrehajtásával megbízott Conflict Armament Research 2014 első félévében az iTrace-rendszer műszaki kiépítésén dolgozott, és több országban (Dél-Szudán, Irak, Kongói Demokratikus Köztársaság, Közép-afrikai Köztársaság, Szíria és Szomália) is elvégezte az első helyszíni vizsgálatokat, hogy feltöltse a rendszert valós idejű adatokkal. Ezen túlmenően a Conflict Armament Research az ötödik kétévenkénti ülés alkalmával június 17-én indította be az iTrace nemzetközi működését, és még ugyanabban a hónapban más tájékoztatási célú események alkalmával is bemutatta az iTrace-projektet Washingtonban és Nairobiban. A nyilvánosan hozzáférhető iTrace online nyilvántartási portál a tervek szerint 2014 szeptemberének végén kezdi meg a teljes körű működését.

Az ENSZ Leszerelési Ügyek Hivatala (UNODA) által az ENSZ cselekvési program végrehajtása érdekében végzett tevékenységek támogatásáról szóló tanácsi határozat (a 2011. július 18-i 2011/428/KKBP tanácsi határozat) (3) alapján 2014 első felében támogatást nyújtottak egyes államoknak a nemzetközi nyomonkövetési eszköz teljes körű és hatékony végrehajtása céljából, többek között a fegyverek jelölésére, nyilvántartására és nyomon követésére vonatkozó nemzeti programok kidolgozásáról és végrehajtásáról szóló haladó szintű regionális képzési program (Lomé, Togo, 2014. március 18–19.) megszervezése útján. A műhelyfoglalkozás a Nyugat-afrikai Államok Gazdasági Közösségének (ECOWAS) a tagállamaiból érkező nemzeti szakértők számára platformot biztosított arra, hogy a nemzetközi nyomonkövetési eszköz végrehajtásával kapcsolatos legjobb gyakorlatokat átfogó és fenntartható módon integrálják a nemzeti jelölési, nyilvántartási és nyomonkövetési műveleteikbe. A képzés során a kifejezetten a szubszaharai afrikai országok számára kidolgozott jelölési, nyilvántartási és nyomonkövetési iránymutatásokat vették alapul, amelyeket a résztvevők nagyon pozitívan fogadtak. A műhelyfoglalkozás eredményeként folyamatban van a fegyverjelölő berendezések szállítása Burkina Faso, Niger és Sierra Leone számára, és a kedvezményezett országok immár bizonyosan magasabb szintű tudással és ismeretekkel rendelkeznek a berendezések alkalmazásáról.

Ezen túlmenően, az UNODA ugyanennek a tanácsi határozatnak az alapján továbbra is támogatta a lőszerkészlet-gazdálkodásra vonatkozó nemzetközi műszaki iránymutatások (IATG) végrehajtását, különösen Afrikában és Latin-Amerikában. Ezzel kapcsolatban az UNODA – az afrikai békéért és leszerelésért való küzdelemmel foglalkozó regionális központjával (UNREC) közösen – Nairobiban (Kenya) 2014. április 14–17-én haladó szintű képzést szervezett az IATG-ről a dél- és kelet-afrikai országok számára. Ez volt az első olyan, az ENSZ SaferGuard programja keretében tartott IATG-képzés, amelyre Afrikában került sor.

Az UNODA Latin-Amerikában az IATG-ről szóló haladó szintű képzést az ENSZ latin-amerikai és karibi térségbeli békéért, leszerelésért és fejlődésért való küzdelemmel foglalkozó regionális központjával (UNLIREC) közösen, és a békefenntartó képzési központok latin-amerikai szövetségével (ALCOPAZ) együttműködésben hajtotta végre Asunciónban (Paraguay), 2014. március 24–28-án.

Mindkét képzés eredményes volt a tekintetben, hogy széles körben felhívta a figyelmet bizonyos konkrét technikai kérdésekre. A képzések utáni értékelésekben a résztvevők több olyan kulcsfontosságú problémát említettek, amelyek fontosságát a képzés tudatosította bennük, ideértve például azt, hogy sürgősen meg kell szervezni a robbanóanyagokkal foglalkozó létesítmények rendszeres ellenőrzését, és hogy a lőszerraktárakban és azok körül csökkenteni kell a tűzveszélyt. Továbbá az egyik résztvevő már hozzálátott az országa nemzeti bűnüldözési politikájának oly módon történő kiigazításához, hogy az jobban összhangban legyen az IATG-vel.

A haladó szintű képzést munkahelyi mentorálás kísérte egyes afrikai és latin-amerikai országokban. Országon belüli szakképzésre került sor Togóban és Libériában, ahol kifejezetten a politikai döntéshozókat és a nemzeti hatóságokat célzó, intenzív kiscsoportos műhelyfoglalkozásokat szerveztek, amelyek tárgyát a számukra problémát jelentő különböző kérdések képezték. Monroviában (Libéria) nem hivatalos látogatást tartottak a fő lőszerraktárban. A látogatás nyomán tett észrevételek kiemelték, hogy a haladó szintű képzésen bemutatott technikák és eljárások közül itt már sokat alkalmaznak, és most a hangsúlyt arra kell fektetni, hogy ezeket a gyakorlatokat akkor is fenntartsák, ha a jövőben a nemzeti készletek gyarapodnak. Latin-Amerikában a paraguayi lőszer- és fegyvertároló telephelyek tekintetében hat technikai értékelést végeztek, amelyek során az értékelés alapját az IATG kockázatcsökkentési ellenőrzőlistája képezte. Az egyes telephelyeken végzett értékelések alapján konkrét intézkedéseket ajánlottak a nemzeti hatóságoknak a lőszerkészletek biztonságosabb és jobban védett kezelése, valamint az IATG-normák alkalmazása tekintetében. Az UNODA az UNLIREC-cel közösen a nemzeti hatóságok számára Limában (Peru) is szervezett intenzív, országon belüli 3 napos műhelyfoglalkozást az IATG meghatározott területeiről. A nemzeti hatóságok ezt megelőzően nem részesültek ilyen konkrét képzésben a lőszerkészletek kezelésére vonatkozó nemzetközi előírásokról, így ez a műhelyfoglalkozás pótolta az intézmények képzési tervében tapasztalható hiányt.

Végül pedig az ENSZ New York-i székhelyén 2014. április 29–30-án sor került az ENSZ SaferGuard programja technikai felülvizsgálati bizottságának és a stratégiai koordinációs munkacsoportnak az alakuló ülésére, amely két szerv tevékenységének célja a lőszerkészlet-gazdálkodásra vonatkozó nemzetközi műszaki iránymutatások (IATG) végrehajtása. Az alakuló ülésen az ENSZ SaferGuard programja technikai felülvizsgálati bizottsága első alkalommal találkozott a kulcsfontosságú érdekelt felekkel és az IATG végrehajtó partnereivel. Ez utóbbiak megvitatták az IATG konfliktus utáni helyzetekben – például Dél-Szudánban, Líbiában és Maliban – való alkalmazásával kapcsolatos tapasztalataikat.

Az IATG felkeltette a NATO-országok érdeklődését is, és az ENSZ Biztonsági Tanácsa Koreai Népi Demokratikus Köztársasággal foglalkozó szakértői bizottságának az egyik tagja azt is megemlítette, hogy az ENSZ SaferGuard programján keresztül segítséget kell nyújtani azon országok számára, amelyek a Biztonsági Tanács döntése alapján foganatosított fegyverembargók végrehajtása keretében megakadályozzák az elkobzott veszélyes áruk mozgatását. Az élénk és aktív eszmecsere során végig nyilvánvaló volt, hogy az ENSZ-nek az EU által támogatott SaferGuard programja és az IATG alkalmazása egyre több országra terjed ki és azok egyre nagyobb tekintélynek örvendenek az érintett ENSZ-szervek és nemzetközi és regionális szervezetek körében.

b) Fegyverkereskedelmi Szerződés

Az EU szívélyesen üdvözli a Fegyverkereskedelmi Szerződés 2013-as sikeres elfogadását, és szilárd meggyőződése, hogy amikor majd széles körűen és ténylegesen végrehajtják, a szerződés jelentős előrelépést hozhat egyrészt a tekintetben, hogy a jogszerű nemzetközi fegyverátadások felelősségteljesebben és átláthatóbban menjenek végbe, másrészt pedig a hagyományos fegyverek tiltott és szabályozatlan kereskedelme elleni küzdelem terén. Ennek érdekében az EU támogatni kívánja a szerződés egyetemessé tételét, valamint maradéktalan és tényleges végrehajtását. E célkitűzések támogatásaként a Tanács elfogadta a Fegyverkereskedelmi Szerződés végrehajtásának támogatása céljával végzett uniós tevékenységekről szóló, 2013. december 16-i 2013/768/KKBP tanácsi határozatot (4). E tanácsi határozat jelentős finanszírozást nyújt a Fegyverkereskedelmi Szerződés támogatásához, és erőteljes diplomáciai ráhatást fog biztosítani az EU-nak a harmadik országokkal a szerződéshez való csatlakozásról folytatott párbeszéd során. A tanácsi határozat végrehajtása – amellyel a német Gazdasági és Exportellenőrzési Szövetségi Hivatalt (BAFA) bízták meg – 2014 első felében vette kezdetét. Most van folyamatban az első kedvezményezett országok kiválasztása, ami ezen országok kérésének a függvénye.

A kézi- és könnyűfegyvereknek a Fegyverkereskedelmi Szerződés hatályába történő bevonása fontos lépést jelentett. Többek között a végfelhasználók szigorúbb ellenőrzése és a velük kapcsolatos biztosítékok, valamint az eltérítések hatásainak enyhítését célzó intézkedések révén a kézi- és könnyűfegyverek jogszerű nemzetközi átadásának szigorúbb ellenőrzése tovább csökkentheti annak kockázatát, hogy e fegyvereket eltérítik a feketepiacok felé. Ennélfogva a Fegyverkereskedelmi Szerződés kiegészíti és megerősíti az egyéb releváns ENSZ-eszközöket is, így például a cselekvési programot és a lőfegyverek, lőfegyverdarabok, alkotóelemeik és lőszereik tiltott gyártásáról és kereskedelméről szóló jegyzőkönyvet (a lőfegyverekről szóló jegyzőkönyv).

Azt követően, hogy 2013. június 3-án aláírásra megnyitották, valamennyi uniós tagállam aláírta a Fegyverkereskedelmi Szerződést, és a jelentéstételi időszak végéig, azaz 2014. június 30-ig 21 uniós tagállam letétbe helyezte a megerősítő okiratát, jelentős mértékben hozzájárulva ezzel a hatálybalépéshez szükséges 50 megerősítés eléréséhez. Valószínűleg hamarosan más uniós tagállamok is letétbe helyezik a megerősítő okiratukat, mivel a nemzeti megerősítési folyamat már jó ütemben halad. A KKBP keretében az uniós tagállamok a jelentéstételi időszak során közösen dolgoztak azon, hogy a Fegyverkereskedelmi Szerződés részes államai első konferenciájának hamarosan kezdődő előkészítési folyamatát illetően azonosítsák a közös érdekeket. A konferenciára a tervek szerint 2015 folyamán kerül majd sor, és széles körben úgy tekintik, hogy a Fegyverkereskedelmi Szerződés folyamatában tapasztalható politikai lendület fenntartása nagy mértékben függ a konferencia sikerességétől.

c) Az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a lőfegyverek tiltott előállítása és kereskedelme elleni jegyzőkönyv végrehajtása

A Tanács 2014. február 11-én elfogadta az Egyesült Nemzetek nemzetközi szervezett bűnözés elleni egyezményéhez csatolt, a tűzfegyverek, azok részei és alkatrészei, valamint a lőszerek tiltott előállítása és kereskedelme elleni fellépésről szóló jegyzőkönyvnek (a tűzfegyverekről szóló jegyzőkönyv) a megkötéséről szóló határozatot, és ezt követően 2014. április 3-án hatályba lépett az ENSZ tűzfegyverekről szóló jegyzőkönyve.

A globális és transz-regionális fenyegetések kezelését célzó, a stabilitás és a béke elősegítését szolgáló – korábban Stabilitási Eszközként ismert – eszköz hosszú távú összetevője révén 2011 márciusa óta folyamatban volt egy, az ENSZ Kábítószer- és Bűnügyi Hivatala (UNODC) által megvalósított projekt, amelynek az a célja, hogy a tűzfegyverekről szóló jegyzőkönyv megerősítésének és végrehajtásának az ösztönzése révén megelőzze és megakadályozza a lőfegyverek tiltott transznacionális kereskedelmét. A projekt földrajzi hatálya Nyugat-Afrikára (Benin, Burkina Faso, Gambia, Ghána, Mali, Mauritánia, Szenegál, Togo) és Dél-Amerikára (Argentína, Bolívia, Brazília, Chile, Paraguay, Uruguay) terjed ki. 2014 első felében az UNODC továbbra is személyre szabott jogalkotási támogatást nyújtott a projektországoknak annak érdekében, hogy segítse őket abban, hogy a tűzfegyverekről szóló jegyzőkönyv rendelkezéseinek a végrehajtása érdekében módosítsák a meglévő nemzeti jogszabályaikat, illetve újakat fogadjanak el. Ennek eredményeként Bolívia új lőfegyverekre vonatkozó jogszabályokat fogadott el, amelyek tartalmazzák az UNODC ajánlásainak a többségét. A projekt részeként kapacitásépítési tevékenységekre is sor került, beleértve a lőfegyverek tiltott kereskedelmének a kivizsgálásáról és büntetőeljárás alá vonásáról tartott műhelyfoglalkozásokat, amelyeken öt projektországból érkezett büntető igazságszolgáltatási szakemberek vettek részt többek között az emberi jogi garanciákhoz kapcsolódó átfogó kérdések témájában. A benini hatóságok igényeire tekintettel az UNODA regionális irodájával szoros együttműködésben átadásra került számukra egy fegyverjelölő-gép. Folytatódott továbbá a civil társadalmi szervezetekkel való együttműködés, mégpedig egyrészt azáltal, hogy bevonták őket a jogalkotási segítségnyújtási tevékenységekbe, másrészt pedig azáltal, hogy speciális képzési modulokat szerveztek a nem kormányzati szervezetek számára. Az UNODC tovább gyűjtötte az elkobzott lőfegyverekre, azok részeire és alkatrészeire, valamint a lőszerekre vonatkozó adatokat is annak céljából, hogy összeállítson egy tanulmányt a lőfegyverek tiltott kereskedelméről; az UNODC 2013 végén látott hozzá a tanulmány elkészítéséhez. A tanulmány célja a lőfegyverek tiltott kereskedelme által jelentett probléma jobb megértése, a lőfegyverek tiltott kereskedelme során alkalmazott lehetséges útvonalak felfedése, a lőfegyverek tiltott kereskedelmében megfigyelhető új vagy kialakulóban lévő tendenciák azonosítása, valamint e jelenség összefonódásainak és transznacionális jellegének a meghatározása. A projektet illetően elfogadásra került egy költségmentes meghosszabbítás, így az 2015 márciusáig tart.

A stabilitás és a béke elősegítését szolgáló eszköz hosszú távú összetevője keretében az EU továbbra is pénzügyi támogatást biztosított az INTERPOL számára annak az adatbázisnak a kifejlesztéséhez – és az Interpol I-24/7 rendszerén keresztül történő üzembe helyezéséhez – amely az elveszett, ellopott, csempészett vagy illegálisan tartott lőfegyverek mozgási útvonalának felkutatását és nyomon követését szolgálja (iARMS). Az adatbázis célja a bűnüldöző szervek közötti regionális és a transzregionális információcsere és vizsgálati együttműködés megkönnyítése. A rendszer sikeres kifejlesztését és a projekt első szakaszában (2011–12) végrehajtott próbaüzemét követően 2013 januárjától a projekt a második szakaszában tart, ami a rendszernek az egész világra történő kiterjesztését jelenti. A kétéves második szakasz (2013–2014) célja, hogy javuljon a rendszer működése, és hogy az iARMS az INTERPOL mind a 190 tagjának a rendelkezésére álljon. A projekt keretében előirányozták továbbá az ezzel kapcsolatos kapacitásépítést és képzést, valamint a lőfegyverekhez kötődő bűncselekmények elleni küzdelemre irányuló bűnügyi felderítési szolgáltatásokat. 2014 első hat hónapjában 107-ről 124-re nőtt az iARMS-t használó országok száma, a használhatóság tekintetében pedig az idei év második negyedévében regisztráltak jelentős javulást, különös tekintettel a nyomonkövetési kérelmekre. Továbbra is érvényesek az adatbevitel növekedésével kapcsolatos kihívások, mivel az iARMS jelenleg több mint 300 000 bejegyzést tartalmaz; e probléma megoldása érdekében az INTERPOL növelte a tájékoztatási tevékenységek számát, például részt vett az ENSZ-tagállamoknak a kézifegyverekről szóló cselekvési programmal foglalkozó ötödik kétévenkénti ülésén, amelyen célzott műhelyfoglalkozásokra is sor került. Ennek céljából 2014 januárja és júniusa között az iARMS adatbázisról hat képzést tartottak, amelyek közül öt regionális kérdésekkel foglalkozott, és 46, elsősorban afrikai és európai országot célzott. Jelenleg előkészítés alatt áll a 2015 elején induló harmadik szakasz, amelynek az lesz a célja, hogy megszilárdítsa az első két szakasz eredményeit, ösztönözze az iARMS adatbázisnak az egész világra kiterjedő használatát, és kihasználja az – EU-ban és máshol található – kapcsolódó rendszerekkel alkotott szinergiákat.

2014 első felében a Bizottság hozzálátott a „Lőfegyverek és az EU belső biztonsága: a polgárok védelme és az illegális kereskedelem felszámolása” című, 2013. október 21-én elfogadott közleményben (5) foglalt elképzelések megvalósításához. A Bizottság első lépésként elindította a „lőfegyverekre vonatkozó 2015. évi csomag” kidolgozására irányuló folyamatot; a csomag esetleg jogalkotási javaslatokat is magában foglalhat elsősorban a lőfegyverek hatástalanítására és megjelölésére vonatkozó eljárások, másodsorban pedig a lőfegyverek tiltott kereskedelmével szembeni büntetőjogi szankciók közelítése tekintetében. Az uniós jogszabályok felülvizsgálatát illetően véglegesítésre került két előkészítő tanulmány, amelyeket 2014 szeptemberében tesznek közzé. Az Unió belső biztonságának megóvása érdekében a lőfegyverek tiltott kereskedelmével szembeni intézkedésekkel foglalkozó csoport két ülést tartott annak céljából, hogy fontos javaslatokat tegyen a két előkészítő tanulmány szakpolitikai prioritásairól és az általános tartalmáról.

A Tanács 2013 decemberében elfogadta a lőfegyverekre vonatkozó, a 2014–2017-es időszakra szóló uniós cselekvési tervet, amelynek a végrehajtása folyamatban van. Az Egyesült Királyság vezeti a sürgős kézbesítési szolgáltatások ellenőrzésére irányuló első közös műveletet. Az Europol jelenleg dolgozik egy kezdeményezésen, amely e bűncselekménytípus mélyrehatóbb vizsgálatának az előmozdítását célozza, és e munka keretében az Europol gyűjti a vonatkozó adatokat. Az Európai Rendőrakadémia elindította az első, lőfegyverekről szóló képzési programot.

A 2014 második felére tervezett tevékenységek egyikeként a Bizottság 2014. október 23-án megrendezi az uniós és a nyugat-balkáni lőfegyver-szakértők vegyes bizottságának az ülését, amelynek a célja a lőfegyverek tiltott kereskedelme elleni küzdelemre vonatkozó, az EU és a Nyugat-Balkán között létrehozandó operatív cselekvési terv megvitatása. A Bizottság 2014. október 24-ére„A lőfegyverekre vonatkozó stratégia: egy évvel később” címmel magas szintű találkozót szervez, amelyen a szakemberek és a politikai döntéshozók áttekintik a lőfegyverekről szóló 2013. évi közlemény alapján útnak indított különböző kezdeményezéseket, és politikai és gyakorlati iránymutatásokat adnak azok megvalósításával kapcsolatban.

d) Exportellenőrzések

2014 első felében folytatódott a fegyverkivitel ellenőrzésének és a 2008/944/KKBP közös álláspont elveinek és szempontjainak harmadik országokban való előmozdítása érdekében folytatott uniós tevékenységek támogatásáról szóló 2012/711/KKBP tanácsi határozat (6) végrehajtása. A német Gazdasági és Exportellenőrzési Szövetségi Hivatal (BAFA) folytatta a fegyverkivitel ellenőrzésére vonatkozó tájékoztatási tevékenységeket, és ennek keretében 2014 májusában Tiranában (Albánia) regionális szemináriumot rendezett a délkelet-európai országok számára. Sor került továbbá két jogi szakvéleményező munkaértekezletre Montenegróban (2014. március) és Grúziában (2014. május), amelyeknek az volt a célja, hogy segítséget nyújtsanak ezen országoknak az exportellenőrzésre irányuló jogszabálytervezeteik áttekintésében. A grúziai jogi szakvéleményező munkaértekezletet követő intézkedésként 2014 májusában személyzetcserére is sor került. Ezen túlmenően, a jelentéstételi időszakban három tanulmányutat is tartottak: kettőt a keleti partnerségben részt vevő partnerországokból érkező tisztviselők számára (ezeket a Cseh Köztársaság és Bulgária szervezte 2014 januárjában, illetve 2014 áprilisában), egyet pedig a déli szomszédság országaiból érkező tisztviselők számára (ezt Franciaország szervezte 2014 áprilisában). Végezetül pedig 2014 márciusában Brüsszelben megtartották a 2012/711/KKBP tanácsi határozat (és a kettős felhasználású termékek kivitelének ellenőrzésével kapcsolatos uniós tájékoztatási program) alapján végrehajtott tájékoztatási tevékenységek félidős értékelését.

II.2. A kézi- és könnyűfegyverek témaköre a harmadik országokkal és a regionális szervezetekkel folytatott politikai párbeszédek keretében: a kézi- és könnyűfegyverekre vonatkozó rendelkezések

A kézi- és könnyűfegyverekkel kapcsolatos kérdések szerepeltek az EU harmadik országokkal folytatott rendszeres politikai párbeszédeinek a napirendjén, és részét képezték a regionális szervezetekkel folytatott együttműködésének is. A jelentéstételi időszak során az Unió nonproliferációval és leszereléssel foglalkozó főtanácsadója és különmegbízottja a politikai párbeszéd keretében találkozókat szervezett Oroszországgal, az Amerikai Egyesült Államokkal, Japánnal és Argentínával a nonproliferáció és a leszerelés témájában. A nonproliferációval és a leszereléssel foglalkozó párbeszédet kezdeményezett Indiával (Újdelhi, május 16.) és Pakisztánnal (Iszlámábád, június 16.). Kétoldalú konzultációkat folytatott továbbá különböző szereplőkkel, többek között olyan fontos rendezvények alkalmával, mint a G8-ak nonproliferációs igazgatói csoportjának szentpétervári ülése (Japánnal), az atomsorompó-szerződés felülvizsgálati konferenciáját előkészítő bizottság 2014. évi ülése New York-ban (az USA-val, Japánnal, Kínával, Egyiptommal, Norvégiával, Svájccal, az Arab Államok Ligájával, az UNODA-val), valamint Indonéziával (Jakarta, 2014. május).

A kézi- és könnyűfegyverekről szóló cikknek az EU és harmadik országok közötti megállapodásokba való beillesztéséről szóló, 2008. decemberben elfogadott tanácsi következtetésekkel összhangban újabb tárgyalásokra került sor – mégpedig Bruneivel, Japánnal, Kazahsztánnal és Malajziával – azzal a céllal, hogy az érintett megállapodásokba belefoglalják a kézi- és könnyűfegyverekkel kapcsolatos rendelkezéseket. A tárgyalások többek között hatékonyan járulnak hozzá a kézi- és könnyűfegyverekre vonatkozó uniós politika iránti figyelem felkeltéséhez, fórumot nyújtanak a szóban forgó álláspontok kölcsönös megértésének elősegítéséhez, továbbá a tárgyalások keretében meghatározhatók a jövőbeli együttműködés lehetséges területei, és a partnerországok ösztönzést kapnak arra, hogy konkrét előrelépéseket tegyenek a kézi- és könnyűfegyverek ellenőrzésével kapcsolatos megfelelő nemzetközi eszközök eredményes végrehajtása terén.

II.3. Külön uniós projekttámogatás harmadik országok és regionális szervezetek számára

a) Nyugat-Balkán

I. A Tanács 2013. december 9-én elfogadta a SEESAC (Kézi- és Könnyűfegyvereket Ellenőrző Délkelet- és Kelet-európai Központ) által Délkelet-Európában végzett leszerelési és fegyverzet-ellenőrzési tevékenységek támogatásáról szóló 2013/730/KKBP határozatot (7), amely a SEESAC által a 2010/179/KKBP tanácsi határozat (8) értelmében a 2010. és 2012. közötti időszak folyamán végzett munkára épített. A tanácsi határozat célja az Albániában, Bosznia-Hercegovinában, Macedónia Volt Jugoszláv Köztársaságban, Koszovóban (9), a Moldovai Köztársaságban, Montenegróban és Szerbiában folytatott tevékenységek támogatása. A határozat egyebek között hozzájárul majd a készletek biztonságosságának további növeléséhez, a kézi- és könnyűfegyvereknek, valamint azok lőszereinek a megsemmisítéséhez, a kézi- és könnyűfegyverek megfelelőbb jelöléséhez és nyomon követéséhez, a kézi- és könnyűfegyverekkel kapcsolatos kérdésekre irányuló szorosabb regionális együttműködés előmozdításához, valamint a délkelet-európai országok lakosságának birtokában lévő tiltott kézi- és könnyűfegyverek begyűjtésének a támogatásához. A tanácsi határozat teljes körű végrehajtását 2014 januárjában kezdték meg. A készletek biztonságosságának növelése érdekében a SEESAC 2014 első felében előkészítő tevékenységekbe kezdett Bosznia-Hercegovinában, Koszovóban (10), a Moldovai Köztársaságban, Montenegróban és Macedónia Volt Jugoszláv Köztársaságban. A koszovói (11) belügyminisztérium kézi- és könnyűfegyver-, valamint lőszertárolójának újjáépítése jelenleg folyamatban van és lezárult a szerződéskötés az alvállalkozókkal, mindeközben megkezdődött a montenegrói védelmi minisztérium brezoviki lőszerraktára biztonsági infrastruktúrájának javítása. Ezen túlmenően a SEESAC elősegítette a regionális készletkezelési képzés kidolgozásához szükséges tanfolyamokkal és módszertannal kapcsolatos konzultációk lefolytatását. Ami a kézi- és könnyűfegyverek és azok lőszereinek ártalmatlanítását illeti, a SEESAC által végzett koordinációs munka nyomán 2014. június 30-án több mint 1 200 kézi- és könnyűfegyvert semmisítettek meg Bosznia-Hercegovinában. Ezen felül a SEESAC hozzájárult ahhoz a nyugat-balkáni régió egészében folytatott koordinált megsemmisítési kampányhoz, amelynek keretében július 9-én, a fegyvermegsemmisítés nemzetközi napján, több mint 5 000 kézi- és könnyűfegyvert semmisítettek meg a régióban. A SEESAC a kézi- és könnyűfegyverek jelölésének és nyomon követésének javítása érdekében konzultál az Albániában, Bosznia-Hercegovinában, Koszovóban (12), Szerbiában és Macedónia Volt Jugoszláv Köztársaságban illetékes partnereivel, hogy az egyes intézményekben szükséges felszerelések műszaki leírásait tanúsítsa. A tanácsi határozat azzal is megbízta a SEESAC-ot, hogy segítse elő a lőfegyverekkel foglalkozó regionális szakértői hálózat (SEEFEN) létrehozását. 2014 májusában magyarázó feljegyzéssel ellátott meghívó levelet küldtek a projekt keretében támogatott valamennyi országban a rendőrségi szolgálatok, a pénzügyminisztérium vámigazgatási részlege, valamint az ügyészségi hivatal vezetőjének, és a SEEFEN első ülésére szeptember 23-24-én kerül sor az albániai Durrësben. A SEEFEN tagjai közötti információcserét egy internetes tudásmegosztó platform segíti majd, amelyet a SEESAC jelenleg dolgoz ki. Hasonlóképpen, a SEESAC a kézi- és könnyűfegyverekkel foglalkozó nemzeti bizottságok kapacitásának növelése révén serkenti a regionális együttműködést és információcserét, e bizottságok 2014-ben két ízben tartottak hivatalos ülést, egyet Belgrádban (Szerbia), a másikat pedig Jahorinában (Bosznia-Hercegovina).

II. Tovább folytatódott a stabilitás és a béke elősegítését szolgáló eszköz válságra reagáló komponense értelmében létrehozott utódprojekt végrehajtása, amelynek középpontjában a bosznia-hercegovinai lőszertároló telephelyeken véletlenszerűen bekövetkező robbanások által érintett egyének és helyi közösségek biztonsága, valamint a védelemre és a fejlődésre vonatkozó kilátása áll. A becslések szerint Bosznia-Hercegovinában több mint 24 000 tonnányi katonailőszer-készlet található, amelyből 17 000 tonnányi vegyileg instabil, és emiatt nagy a kockázata annak, hogy ellenőrizetlen robbanás következik be, amely adott esetben emberéletet is követelhet, és emellett kedvezőtlen hatást gyakorolhat a térségre. A bosznia-hercegovinai védelmi minisztériumban nem áll rendelkezésre elegendő kapacitás, képesség és pénzügyi forrás annak biztosításához, hogy a tároló létesítményekben megfelelő előírásokat alkalmazzanak, ezért Bosznia-Hercegovina uniós és nemzetközi támogatásokra támaszkodik a mentesítés elvégzésében és a háborúból visszamaradt, fel nem robbant robbanótestek és robbanóanyagok megsemmisítésében, valamint a készletek biztonságának növelésében. A Bosznia-Hercegovinában 2014 májusában pusztító árvizek jelentős polgári és humanitárius válságot okoztak, az elárasztott területek több mint 70 százaléka feltehetőleg aknásított, továbbá mintegy 2 000 árvíz okozta földcsuszamlás korábban fel nem derített aknákat juttatott az árterületekre és folyópartokra, ezáltal egyértelműen veszélyeztetve a civil lakosság biztonságát. A bosznia-hercegovinai aknamentesítő bizottság 4 millió négyzetméter aknagyanús területet osztott ki a védelmi minisztériumnak aknamentesítés céljából. Ebből jelenleg hozzávetőleg 300 000 négyzetmétert elöntött a víz, és a bizottság nem rendelkezik elegendő felszereléssel ahhoz, hogy a radikálisan megváltozott aknabiztonsági környezetben megállja a helyét. A TROM Doboj katonai lőszer megsemmisítő létesítmény közelében a fennálló földcsuszamlás-veszély mintegy 400 tonna háborúból visszamaradt robbanóanyag és az ott tárolt éles lőszerek ellenőrizetlen felrobbanásához vezethet, amennyiben nem kezdik meg haladéktalanul a talaj helyreállítását célzó munkákat. A TROM Doboji létesítményben a katonai lőszerek megsemmisítésére irányuló ütemtervet azonban nem érintették az árvizek. Az árvizeket követő lőszer-mentesítési intézkedések felgyorsítása végett, valamint a hosszabb távú helyreállítás előkészítése érdekében a Bizottság a finanszírozás 20 százalékos – vagyis 767 000 euróval való – növelését javasolta az eredeti 3,9 millió EUR költségvetéshez képest; a tervet az UNDP a bosznia-hercegovinai védelmi minisztériummal folytatott konzultációkat követően elfogadta. A projektet ezen túlmenően további 12 hónappal meghosszabbítják. A meghosszabbított projekt részeként az alábbi új tevékenységek kapnak helyet: a védelmi minisztériumhoz tartozó 611 fős aknamentesítő személyzet kapacitásának növelése annak érdekében, hogy az érintett területeken képesek legyenek elvégezni az áradásokat követő sürgős aknafelderítő és -megsemmisítő műveleteket; különleges képzés nyújtása a sürgősségi és válsághelyzetekben szükséges aknamentesítési válaszlépésekről; a mélyebben található aknák felderítéséhez különleges detektorok, a nehezen megközelíthető területekhez aknamentesítő gépek szolgáltatása, további személyi védelem, sátrak elhelyezése a terepen, orvosi gépjárművek, valamint az aknásított területek jelölését szolgáló felszerelés és a TROM Dobaj közelében sürgős talaj helyreállítási munkák elvégzése annak érdekében, hogy csökkenjen az áradások miatti földcsuszamlások veszélye a lőszermentesítő létesítmény közelében.

b) EBESZ-régió

Az Európai Biztonsági és Együttműködési Szervezet (EBESZ) régiójában a kézi- és könnyűfegyverek tiltott kereskedelmével és túlzott felhalmozódásával kapcsolatos kockázat csökkentését célzó tevékenységek támogatásáról szóló 2012/662/KKBP tanácsi határozat (13) végrehajtása a 2014. január 1. és június 30. közötti időszakban is folytatódott. Ami a belarusz és a kirgizisztáni hagyományos fegyver- és lőszerraktárak biztonsági korszerűsítését illeti, tovább folytatódott a kiválasztott kézi- és könnyűfegyver-raktártelephelyeken fenntartható és hatékony biztonsági rendszerek és infrastruktúra kialakítását célzó helyszíni végrehajtási szakasz. Belaruszban a Homel város elővárosi részén és a belarusz–ukrán államhatár közvetlen közelében található nagyméretű raktártelephelyen folytatott csaknem valamennyi munka lezárult. A tervek szerint 2014. kora őszén tartják a felújított raktár hivatalos megnyitó ünnepségét.

Kirgizisztánban lezárult a kézi- és könnyűfegyvereket, valamint hagyományos lőszereket tároló új és felújítandó létesítmények tervezése Buzsumban (Batken tartomány), Koj-Tasban (Csüi tartomány) és Gulcsában (Os tartomány). Tekintettel arra, hogy további topográfiai és geológiai kutatások elvégzésére van szükség ezen a szeizmológiai szempontból aktív területen, meghosszabbították a tervezési és építkezési szolgáltatásokra vonatkozó közbeszerzésre érvényes várható határidőket. Az egyik új raktár megépítése várhatóan 2015. októberben fog megkezdődni.

A kézi- és könnyűfegyverek megsemmisítésére szolgáló különleges felszerelésre meghirdetett nemzetközi közbeszerzési pályázat nyomán a speciális hidraulikus ollókat beszerezték, és azokat Kirgizisztánba szállították. A berendezés beépítésére, a személyzet kiképzésére és a kézi- és könnyűfegyvertöbblet megsemmisítésére a raktártelephelyeken elvégzendő építési és felújítási munkák végeztével kerül majd sor.

A kézi- és könnyűfegyverek, valamint a lőszerek elektronikus nyilvántartására szolgáló speciális szoftver kísérleti verziójának az érdekelt védelmi minisztériumok általi kezdeti tesztelését követően Bosznia-Hercegovina és Montenegró a tesztelési időszak meghosszabbítását kérte, Kirgizisztán és a Moldovai Köztársaság és Tádzsikisztán pedig nemzeti műszaki követelményeket nyújtott be, hogy a szoftvert saját igényeikhez igazíthassák. Albánia, Szerbia és Kazahsztán arról a döntéséről tájékoztatott, hogy saját nemzeti nyilvántartási rendszerüket szándékoznak használni. Végezetül, folytatódnak a konzultációk az EBESZ egyéb olyan részes államaival, amelyek feltehetően érdeklődnek a szoftver alkalmazása iránt, így legutóbb Ukrajnával.

c) Afrika

I. A hagyományos fegyverek ellenőrzésével kapcsolatos, az Unió, Kína és Afrika közötti párbeszéd és együttműködés ösztönzését célzó tevékenységek támogatásáról szóló 2012/121/KKBP tanácsi határozat (14) végrehajtása 2014 első felében is hozzájárult ahhoz, hogy a kínai, az európai uniós és az afrikai államokbeli civil társadalmi, ipari és kormányzati képviselők figyelme ráirányuljon a kézi- és könnyűfegyverek kelet-afrikai tiltott kereskedelme és túlzott felhalmozása elleni küzdelemre és a Fegyverkereskedelmi Szerződés folyamatára, valamint ahhoz is, hogy az említett szereplők a fenti témával összefüggésben mélyreható párbeszédet kezdjenek. Március 18-án a Saferworld, a kínai fegyverellenőrzési és lefegyverzési hivatal (CACDA) és az Afrikai Békefórum közösen szemináriumot rendezett Pekingben „A béke és biztonság támogatása Afrikában: együttműködésen alapuló fellépés a tiltott kézifegyverek és lőszerek elleni küzdelem érdekében” címmel, amelynek több mint 60 résztvevője volt. A találkozó megrendezésére a közös afrikai–uniós–kínai szakértői munkacsoport égisze alatt került sor. A rendezvénynek köszönhetően sikerült hatékonyabb párbeszédet kialakítani és jobb szakpolitikai koordinációt elérni az afrikai és európai uniós diplomaták, az Afrikai Nagy Tavak régiójában, valamint az Afrika szarva területén a kézi- és könnyűfegyverekkel foglalkozó regionális központ igazgatója, valamint a kínai hatóságok között a kézi- és könnyűfegyverek és lőszerek tiltott kereskedelme elleni küzdelem érdekében szükséges gyakorlati fellépésekről. A szeminárium alkalmával egy magas rangú afrikai, fegyverellenőrzéssel foglalkozó tisztviselőkből és szakértőkből álló küldöttség találkozott a kínai külügyminisztérium afrikai ügyekkel foglalkozó osztályával, valamint Tanzánia Pekingben szolgálatot teljesítő nagykövetével. A találkozó eredményként egyebek közt létrejött a RECSA tagállamok pekingi nagyköveteinek csoportja. Feltehetően e kezdeményezés eredményeként a kézi- és könnyű fegyverekkel kapcsolatos kelet-afrikai kérdések kiemelkedőbb helyet kapnak majd a kínai tisztviselők napirendjén. Május 6-án a Saferworld, az Afrikai Békefórum és a CACDA regionális konferenciát tartott Nairobiban a tiltott kézi- és könnyűfegyverek és lőszerek elleni küzdelemre irányuló kelet-afrikai kapacitások és együttműködés fokozásáról. A rendezvényen több mint félszáz kínai, afrikai és európai diplomata, tisztviselő, tudós és szakértő vett részt. Az ülés eredményesen állította reflektorfénybe azokat a gyakorlati kezdeményezéseket, melyek célja a kézi lőfegyverek és könnyű fegyverek Kelet-Afrikában történő megelőzéséről, ellenőrzéséről és csökkentéséről szóló Nairobi jegyzőkönyv végrehajtásának támogatása és elősegítése. A konferencia alkalmából a kínai tisztviselők és szakértők delegációja konzultációkat folytatott kulcsfontosságú kenyai felekkel és a RECSA titkárságával. A szakértői munkacsoportnak a jelentésben tárgyalt időszakban tartott egyéb ülései között említhetjük a januári pekingi találkozót a szakértői munkacsoport kínai tagjaival, melynek célja a munkacsoport jelenlegi és tervbe vett tevékenységei és a jövőbeli finanszírozás kérdése; a szakértői munkacsoport egyik afrikai tagjának februárban Pekingben tett látogatását; szakértői munkacsoportbeli tagok és tanácsadók májusi kenyai tanulmányútját; valamint afrikai tagok és Pekingben működő afrikai nagykövetségek májusi találkozóját. Ezenfelül bevezető képzést nyújtottak a kézi- és könnyűfegyverekkel foglalkozó kenyai nemzeti kapcsolattartó pont számára áprilisban, ugandai kollégája számára pedig április és június között. Továbbá a szakértői munkacsoport kérésére a Conflict Armament Research január 17–26. között elvégezte három mogadishui (Szomália) fegyver- és lőszerraktár átfogó fizikai biztonsági és készletkezelési (PSSM) vizsgálatát. A vizsgálat nyomán készült jelentés megállapításainak célja, hogy segítsen a szomáliai szövetségi kormánynak nemzetközi segítséget kapni a fizikai biztonsági és készletkezelési infrastruktúra kialakításához vagy rehabilitálásához. Végezetül két kutatási jelentést tettek közzé: az egyik témája Kína és a Fegyverkereskedelmi Szerződés, illetve az ezzel kapcsolatos kilátások és kihívások, a másiké a kézi- és könnyűfegyverek forgalmazása Afrikában. Ez utóbbi a kézi- és könnyűfegyverek terén jelenleg végzett beavatkozások hatékonyságának értékelését is tartalmazza. Mindkét jelentést több mint 500 kínai, uniós és afrikai civil társadalmi szereplőnek, tisztviselőnek, döntéshozónak és politikusnak küldik el.

II. A stabilitás és a béke elősegítését szolgáló eszköz hosszú távú összetevőjének keretében biztosított finanszírozás révén az EU – a kézi- és könnyűfegyvereknek a Nagy-tavak régióban és Afrika szarván való elterjedése elleni küzdelemmel foglalkozó, Nairobiban található regionális központon (RECSA) keresztül – folytatta a lőfegyverek és az azokhoz szükséges lőszerek Afrikában történő tiltott felhalmozása és kereskedelme elleni küzdelmet támogató projekt végrehajtását. Ez a projekt hozzájárul az EU–Afrika közös stratégia békével és biztonsággal foglalkozó összetevőjének a végrehajtásához. A projekt 2013 júniusában lezárult első szakasza többek között az intézményi struktúrákat és a jogalkotási kapacitásokat támogatta Kelet-Afrika több országában. A 2013 júliusában megkezdett második szakasz célja az afrikai országok arra vonatkozó kapacitásainak fokozása, hogy hatékonyan végre tudják hajtani, illetve koordinálni tudják az illegális kézi- és könnyűfegyverek elterjedése és kereskedelme elleni tevékenységeiket. 2014 első felében a projekt keretében tovább támogatták az afrikai kontinentális rendőrségi vezetőket koordináló szerv (AFRIPOL) létrehozását előmozdító törekvéseket, valamint több olyan tevékenységet folytattak, melyek a RECSA intézményi struktúrájának javítását szolgálták a hatékonyság fokozása érdekében. Ezenfelül a RECSA koordinációt folytatott a releváns regionális szervezetekkel a Mano folyóval foglalkozó közös munkacsoportra vonatkozó kezdeményezés támogatása érdekében, amelynek célja közös művelet tervezése és lebonyolítása a folyó menti országokban. Emellett segített a technikai segítségnyújtásban és biztonsági felszerelés nyújtásában a Tanganyika folyosójával foglalkozó közös munkacsoport megerősítése érdekében. 2013 végén hét elektronikus fegyverjelölő-gépet adtak át Libériának, Malinak, Guineának és Dél-Szudánnak, majd a releváns nemzeti hatóságok számára képzést tartottak. A raktárak biztonságát illetően a projekt keretében támogatást nyújtottak Ruandának egy fegyverraktár lehetőségének értékeléséhez és esetleges megépítéséhez, majd gyakorlati képzést tartottak. Jelentős munkát végeztek a tájékoztatás terén, ideértve az ENSZ-tagállamoknak a kézi- és könnyűfegyverekről szóló cselekvési programmal foglalkozó ötödik kétévenkénti ülésének alkalmából tartott RECSA-programon keresztül.

III. A Tanács 2013. június 24-én elfogadta a 2013/320/KKBP határozatot (15), amelynek keretében 5 millió eurós uniós támogatással nyújtanak segítséget a líbiai hatóságoknak annak a feladatnak az elvégzéséhez, hogy a hagyományos fegyverek és lőszerek hatalmas készleteit biztonságossá tegyék. Az EU ezt a támogatást annak érdekében ajánlja fel, hogy segítséget nyújtson az illetékes líbiai hatóságoknak ahhoz, hogy megállítsák a hagyományos fegyverek és lőszerek ellenőrizetlen terjedését, amely Líbiában, a szomszédos országokban és a tágabb térségben is tovább fokozza a bizonytalanságot. A projektterv számol az összetett líbiai politikai helyzettel és az abból fakadó kihívásokkal, továbbá elismeri, hogy nemzeti szerepvállalásra és a helyi partnerek bevonására van szükség. A projekt tervezett időtartama öt év. A tanácsi határozat keretében nyújtott segítség része az EU-nak a demokrácia, a fenntartható béke és biztonság líbiai megvalósítása érdekében zajló átmenet támogatására irányuló átfogó megközelítésének. A tanácsi határozat kiegészíti a líbiai határellenőrzést segítő európai uniós misszió arra irányuló erőfeszítéseit, hogy rövid távon kifejlesszék Líbiának a szárazföldi, a tengeri és a légi határok biztonságának növelését célzó kapacitását, hosszú távon pedig tágabb integrált határigazgatási stratégiát alakítsanak ki. A tanácsi határozatot a GIZ (Német Nemzetközi Együttműködési Ügynökség) hajtja végre. A jelentés tárgyát képező időszak alatt bevezető képzést tartottak a lőszerállomány-kezelésről líbiai tisztviselők számára a Védelmi Minisztérium fegyverekkel és lőszerekkel foglalkozó osztályán. A résztvevők alapszinten megismerkedtek a lőszerállomány-kezeléssel, így a lőszerkészlet-gazdálkodásra vonatkozó nemzetközi műszaki iránymutatásokkal (IATG) is. Ezenfelül a tripoli Védelmi Minisztérium területén kültéri területet alakítottak ki a lőszerraktározásra vonatkozó gyakorlati képzés céljaira, több beltéri képzési termet pedig felújítanak. A GIZ ezenfelül az ENSZ líbiai támogató missziójával (UNSMIL) és más partnerekkel koordinációban hozzájárul a PSSM-re vonatkozó képzési keret kidolgozásához. Annak érdekében, hogy a líbiai hatóságok támogatást kapjanak a lőszerraktárak rehabilitációjához és biztonságkezeléséhez, a BIZ szerződést készít elő a Danish Demining Group-pal és egy helyi civil társadalmi szervezettel (3F) 21 robbanófej megsemmisítése és a Souq el-Ahadban található volt lőszerraktár körüli 600 000 négyzetméternyi földterület megtisztítása céljából. Egy másik előkészítés alatt lévő, a Sterling International Group-pal kötendő szerződés egy al-Wathiyah-ban található lőszerraktár körüli terület megtisztítására vonatkozik. Végezetül a DanChurchAid-del (DCA) aláírt szerződés tárgya lövegzárak és fegyverszekrények beszerzése és kiosztása Miszrátában, a kézi- és könnyűfegyverek kezelésére vonatkozóan a stabilitás és a béke elősegítését szolgáló uniós eszköz keretében folytatott tevékenységek támogatására (lásd alább). 2014 áprilisa és májusa között 4 800 ravaszzárat osztottak ki, a terjesztés érdekében szervezett 13 rendezvény keretében, melyeket a DCA szervezett a líbiai Vörös Félhold önkénteseivel együttműködésben. 2014 májusában hat rendezvény keretében 500 fegyverdobozt osztottak ki. A jelentés tárgyát képező időszak végén az ennek a tanácsi határozatnak a keretében megvalósított több projekt folytatását el kellett halasztani az ország romló biztonsági helyzete miatt.

IV. Ezenfelül a DCA-nak és a Dán Menekültügyi Tanácsnak (DRC) – a stabilitás és a béke elősegítését szolgáló eszköz válságreagálási összetevőjéből finanszírozott – közös projektje keretében 2012. szeptember óta tájékoztatják a kézi- és könnyűfegyverek jelentette kockázatokról a líbiai polgári lakosságot. A projekt célja, hogy elősegítse a kézi- és könnyűfegyverek okozta balesetek számának és e fegyverek tapasztalható jelenlétének csökkenését. A DCA továbbá közbenjár a helyi hatóságoknál, hogy a kézi- és könnyűfegyverek biztonságos kezelésére vonatkozóan olyan politikákat fogadjanak el, amelyek elősegítik a fegyveres erőszak megelőzését. Az eddigi tevékenységek keretében pszichoszociális támogatást nyújtottak a miszrátai körzet 28 iskolájában, aknamentesítést végeztek a tripoli körzetben 96 800 m2-nyi területen, valamint 11 tanfolyamot szerveztek a Belügyminisztérium és a Védelmi Minisztérium részére. Szabha tartomány déli részén megállapodást írtak alá a robbanótest-mentesítést végző személyek képzéséről, valamint a migráns közösségekből, a tűzoltóságból és az iskolákból kikerülő 2 452 fő aknaveszélyről szóló tájékoztatásban részesült. Az aknákkal foglalkozó tanácsadó csoport aknamentesítő tevékenységének támogatása érdekében e csomag keretében beszereztek egy robbanótest-mentesítésre szolgáló páncélozott exkavátort. Felvettek egy tapasztalt gépkezelőt, és belföldi alkalmazottakat képeztek ki a gép működtetésére. Az aknákkal foglalkozó tanácsadó csoport segítségével Zintán körzetében 27 darab 250 kg-os bombát, 12 darab 500 kg-os bombát, 57 rakétát és több mint 2 000 lövedéket és aknagránátot távolítottak el. Az aknákkal foglalkozó tanácsadó csoport egy másik projektet is végrehajt, amely a tevékenységeit 2014. januárban kezdte meg azzal a céllal, hogy csökkentsék a háborús robbanóanyag-maradványok jelentette humanitárius veszélyt, és hogy a háborús robbanóanyag-maradványok (ERW) és kézi- és könnyűfegyverek által sújtott közösségek körében fokozzák a biztonságot szolgáló eljárásokat és magatartást. A projekt célja egyrészt az, hogy a kockázatokról való tájékoztatás révén az ERW sújtotta helyi közösségek körében fokozzák a biztonságot szolgáló eljárásokat és magatartást, másrészt hogy javítsák a hátrahagyott, illetve fel nem robbant robbanótestek jelentette fenyegetés kezelésére vonatkozó nemzeti kapacitásokat. A tevékenységek Zintán és Hun/Waddan területére összpontosítanak, ahol a projekt keretében ERW-teameket fognak toborozni és kiképezni, valamint hátrahagyott, illetve fel nem robbant robbanótesteket fognak eltávolítani és megsemmisíteni. Végezetül 2014 márciusában elkezdődött a líbiai hatóságok válságreagálási kapacitásainak építésére irányuló tevékenység, melyet a genfi „Felmérés a kézifegyverekről” projekt hajt végre. A cél elősegíteni a líbiai hatóságok kapacitásainak fejlesztését a belső- és a közbiztonság terén. A projekt konkrét célkitűzései között szerepel a kormányzati hatóságok által a biztonsági ágazatban végzett beavatkozások feltérképezését, értékelését és elemzését szolgáló nemzeti kapacitások kiépítése, valamint támogatás nyújtása a közösségi biztonság – esetleg többek között a kézi- és könnyűfegyverek jelentette biztonsági kockázatok – kezelését célzó stratégiák és operatív tervek kidolgozásához. A végrehajtás két kísérleti területre összpontosít majd, melyek a líbiai hatóságokkal együttműködésben kerülnek meghatározásra. Együttműködés kezdődött a líbiai belügyminisztériummal, és a közeljövőben bevezető gyakorlati képzésre kerül sor.

V. Az EUCAP Száhil Niger polgári KBVP-misszió – megbízatásának keretében, mely a nigeri hatóságoknak nyújtandó tanácsadásra és képzésre vonatkozik a terrorizmus és a szervezett bűnözés elleni küzdelemre vonatkozó kapacitásaik megerősítése érdekében – 2014. június 30. és július 4. között képzést tartott nigeri tisztviselőknek a fegyver- és lőszerállomány-kezelésről.

VI. Az EU jelenleg foglalkozik egy esetleges tanácsi határozat kidolgozásával, mely a PSSM-tevékenységek támogatását célozza annak érdekében, hogy a Száhel-régióban csökkenteni lehessen a kézi- és könnyűfegyverek és lőszereik illegális kereskedelme jelentette veszélyt.

d) Közép-Amerika

Az Unió folytatta egy olyan projekt végrehajtását, amely a kézi- és könnyűfegyverek ellenőrzésének közép-amerikai programját (CASAC) támogatja. A stabilitás és a béke elősegítését szolgáló eszköz hosszú távú összetevője révén ez a projekt, amelyet korábban az UNDP keretében hajtottak végre, 2012 szeptemberében a második támogatási szakaszába lépett. A végrehajtó partner a Közép-amerikai Integrációs Rendszer (SICA) Biztonsági Bizottsága. Az uniós projekt által a CASAC-kezdeményezéshez nyújtott hozzájárulás célja a közép-amerikai tiltott fegyverkereskedelem elleni nemzeti és regionális szintű küzdelmet célzó regionális struktúra és hosszú távú stratégia alapjainak a lefektetése. A projekt megvalósítása Közép-Amerikában és szomszédos országokban történik, külön tekintettel a 8 SICA-tagállamra (Belize, Costa Rica, El Salvador, Guatemala, Honduras, Nicaragua, Panama, és a Dominikai Köztársaság). A SICA elindította azt a folyamatot, melynek keretében minden ország nemzeti multidiszciplináris bizottsága stratégiai tervet dolgoz ki, melyek támogatni fogják a lőfegyverekre és az erőszak lőfegyverekkel való megelőzésére vonatkozó monitoring-, jelentéstétel- és nyomozás-programok többéves közös menetrendjének kialakítását. Ezenfelül a projekt keretében, annak szakértői csoportján keresztül – mely csoport a bűnüldözési operatív információkkal és fegyverekkel foglalkozó részleg részévé vált a 8 SICA-tagállamban – az év első felében a harmadik regionális művelet előkészítésére összpontosítottak. Erre 2014 folyamán kerül majd sor, és a cél fegyverek, robbanóanyagok és lőszerek elkobzása lesz. 2012-ben és 2013-ban már két sikeres regionális műveletet hajtottak végre, melyek keretében a SICA adatai szerint 6 113 személyt tartóztattak le, valamint 8 863 fegyvert, 21 540 lőszert és 444 robbanószert koboztak el. A FOPREL-lel (Közép-Amerika és a karibi térség parlamenti elnökeinek fóruma) koordinációban a biztonsági magáncégek vezetői és parlamenti képviselők részvételével 2014-ben első alkalommal megtartott regionális találkozó eredménye nyomán kidolgozták egy regionális jogi keret tervezetét, melynek célja a biztonsági magáncégekre vonatkozó jogszabályok aktualizálása és harmonizálása a 8 SICA-országban. Ezenfelül több SICA-tagállam értékelése lezárult, és megállapították, hogy milyen felszerelésre van szükség a lőfegyverek nyomon követésére szolgáló platformok használatának megerősítése érdekében.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/HU/TXT/?uri=OJ%3AJOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:HU:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:HU:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:hu:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:HU:PDF

(7) HL L 332., 2013.12.11., 19. o.

(8) HL L 80., 2010.3.26., 48. o.

(9) Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

(10) Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

(11) Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

(12) Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:HU:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:HU:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:HU:PDF